ORDE do 28 de febreiro de 2005 pola que se establecen e regulan as subvencións para o desenvolvemento de programas e actividades específicas da xuventude no ámbito das comunidades galegas asentadas fóra de Galicia para o exercicio 2005.
CONSELLERÍA DE EMIGRACIÓN — III. OUTRAS DISPOSICIÓNS — 04/03/2005

A Lei 4/1983, do 15 de xuño, de recoñecemento da galeguidade, evoca o espírito asociativo e solidario dos galegos que os levou a constituír fóra de Galicia auténticas comunidades que serven de vínculo de unión e comuñón coa súa terra de orixe.
A Consellería de Emigración é o órgano da Administración da Comunidade Autónoma ao cal lle corresponden as competencias en materia de desenvolvemento da Lei 4/1983, as relacións coas comunidades galegas no exterior e a política inmigratoria nacional e estranxeira en Galicia.
A máis que destacada presenza no exterior destas comunidades galegas tradúcese nunha importantísima achega dos naturais de Galicia e os seus des
cendentes a todas aquelas sociedades en que se instalaron, achegando como case ningún outro colectivo no mundo o seu traballo e a súa capacidade para o mellor desenvolvemento das máis diversas áreas de actuación asociativa en campos moi diversos.
As colectividades, asociacións, centros e agrupacións constituídas e mantidas polos galegos nos cinco continentes continúan sendo un elemento imprescindible para a cohesión dos galegos no exterior, para a súa contribución beneficiosa ás comunidades e países que os acollen, e, en fin, para a súa efectiva participación na vida social e cultural de Galicia.
Nos últimos anos as comunidades galegas no exterior están fortalecendo a vitalidade dos centros prestixiando as súas actividades e definindo, tamén, a súa vocación de participar dun xeito integral na sociedade do seu contorno a través de accións e programas de interculturalidade que propicien a integración social, sen perder a súa propia identidade cultural.
Moitas destas actividades de natureza cultural ou asociativa son organizadas directamente polos centros, pensadas especificamente por e para os mozos e mozas, socios e simpatizantes das entidades, mais con vocación de apertura e participación da xuventude do seu contorno. De especial significación para as nosas comunidades son aquelas accións multiculturais, de formación e asesoramento xuvenil, e as centradas nas novas tecnoloxías que intentan manter vivas as formas e tradicións culturais de Galicia, a súa potenciación e a proxección dunha expresividade propia, aproveitando os avances da sociedade da información como soporte de participación xuvenil, pois información e comunicación constitúen hoxe un feito común e cotián no que se forma a mocidade. Así mesmo consideramos importante continuar na liña de desenvolvemento dun tecido de voluntarios nos centros galegos do exterior por medio de programas que axuden á formación e sensibilización fomentando estas actuacións especialmente
entre o colectivo xuvenil.
En xeral, establécense distintas accións encamiñadas a facer efectivo o dereito das comunidades galegas a participar na vida cultural de Galicia, impulsando a difusión das súas actividades e das que se programan desde Galicia para elas. Todas elas son deseñadas en sintonía coas demandas e inquietudes manifestadas polo Consello de Comunidades Galegas como órgano representativo delas e pola propia mocidade participante en distintos foros da xuventude galega no exterior.
A programación xeral de actividades abertas e participativas dirixidas aos mozos e mozas descendentes de galegos favorecería a renovación e continuidade dos nosos centros, asegurando unha opción de futuro. Neste sentido, ten unha especial incidencia a convocatoria dunha norma que regule o réxime de subvencións a programas desenvolvidos nas nosas entidades do exterior, pero destinados de forma particular e específica á xuventude da diáspora. Con
sidéranse de especial relevancia aqueles proxectos que supoñan unha integración de medios funcionais ou que promovan a coordinación mediante unha mellora da atención aos galegos residentes nunha área xeográfica determinada, evitando a dispersión e fragmentación na prestación de servizos e na aplicación dos recursos dispoñibles.
Por todo o exposto, no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Título I
Programa de axudas para a realización de proxectos creativos, formativos, de participación e intercambio promovidos pola xuventude da Galicia Exterior
Capítulo I
Obxecto e finalidade das axudas
Artigo 1º.-Obxecto.
Este programa ten por obxecto implicar e facer partícipe a mocidade galega da diáspora na realización de proxectos creativos, formativos, de participación e intercambio cultural, dos mozos e mozas dun mesmo país ou área xeográfica en accións conxuntas, así como aproveitar os avances tecnolóxicos como unha ferramenta básica na transmisión de información e integración de servizos comúns.
Artigo 2º.-Finalidade das axudas.
Atendendo ao obxecto referenciado, ao amparo deste programa poderanse subvencionar, ademais doutras que se axusten á Lei de recoñecemento da galeguidade, as actividades realizadas directamente polas entidades galegas en favor dos membros da colectividade ata os 30 anos de idade, referidas a:
1. Intercambios xuvenís de comunidades galegas entre si ou con outras colectividades asentadas no mesmo país que propicien actividades de educación para a paz, valores sociais e interculturalidade, así como de programas ambientais, de promoción do voluntariado, e de actividades creativas (música, teatro, cine, artes plásticas, audiovisuais, deportivas ou de tempo libre).
2. Cursos, seminarios e conferencias que propicien o fomento e capacitación da mocidade no emprego das novas tecnoloxías, tales como técnicas informáticas, internet, correo electrónico, etc.
3. Participación en foros de encontro arredor das novas tecnoloxías, conscientes de que a xuventude é un colectivo particularmente participativo e aberto á recepción de información en foros, debates e xornadas que se desenvolven especificamente para elas.
4. Tarefas de información, formación, deseño e implementación de programas e aplicacións informáticas que faciliten á xuventude o desenvolvemento das súas actividades, propiciándolle os máis avanzados recursos tecnolóxicos.
Artigo 3º.-Beneficiarios.
Poderán ser beneficiarios destas axudas as entidades galegas que, tendo recoñecida a galeguidade ou a súa condición de centro colaborador, conten cunha sección ou comisión xuvenil nos seus órganos de goberno ou ben aqueloutras que dispoñan dun grupo de mozos constituído para o efecto e capaz de xestionar e desenvolver algún dos programas obxecto de subvención, á vez que atraer outros mozos non socios da entidade pero interesados en participar nestas accións.
Capítulo II
Competencia e procedemento
Artigo 4º.-Competencia.
A competencia para coñecer e resolver as solicitudes de axudas e subvencións presentadas ao abeiro desta orde correspóndelle ao conselleiro de Emigración.
Artigo 5º.-Solicitudes e prazo.
1. As solicitudes de axudas e subvencións dirixiranse ao órgano competente, en concreto, á Consellería de Emigración (rúa Os Basquiños, 2, 15704 Santiago de Compostela, A Coruña), e presentaranse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo ordinario de presentación de solicitudes rematará o 17 de abril de 2005.
Con carácter extraordinario poderán ser atendidas aqueloutras solicitudes que se presenten fóra do citado prazo por mor da realización de actividades que por causas sobrevidas non se puidesen prever antes do 17 de abril de 2005, sempre que exista crédito axeitado e suficiente na partida orzamentaria destinada a estes fins.
Artigo 6º.-Documentación.
As entidades interesadas en concorrer ás subvencións e axudas obxecto desta convocatoria deben presentar a seguinte documentación:
a) Solicitude, segundo o modelo normalizado que figura como anexo I desta orde, acompañada dunha memoria explicativa do proxecto individualizando o custo previsto de cada unha das actividades para as que se solicita a subvención, co fin de facilitar unha adecuada valoración por parte da Consellería de Emigración, que será elaborada polo responsable da sección xuvenil ou do grupo de mozos organizadores das actividades, co visto e prace do presidente da entidade.
b) Información completa sobre identidade, currículo e experiencia de cada un dos mozos e mozas organizadores da actividade, así como número e características dos posibles beneficiarios das accións previstas.
c) Declaración do conxunto de todas as subvencións solicitadas ou concedidas, para a mesma finalidade para a que se solicita a axuda, das distintas administracións públicas competentes de ser o caso unha declaración de que non solicitou nin percibiu outras axudas ou subvencións.
d) De solicitar o pagamento por transferencia, certificación da entidade bancaria en que conste o nº de conta e o titular, no caso de que non fose presentada con anterioridade ou se producise algún cambio.
e) Fotocopia do NIF da entidade, ou equivalente segundo o país (CUIT, RIF, Cadastro ...) sempre que non fose presentado con anterioridade.
f) Certificación do secretario, co visto e prace do presidente, acreditativa de que os mozos e mozas que presentan o proxecto forman parte de seccións ou comisións xuvenís da entidade ou foron nomeados pola xunta directiva para o total desenvolvemento do proxecto.
Artigo 7º.-Criterios de valoración.
Unha comisión avaliará as solicitudes presentadas en función dos criterios de valoración seguintes:
-A incidencia que no conxunto dun país ou área de influencia con carácter integrador poida ter a realización do proxecto.
-A necesidade e utilidade das accións que se van desenvolver.
-O colectivo de persoas sobre as que incide directamente o proxecto cultural.
-A capacidade de xestionar as actividades para as que se solicita a subvención.
A referida comisión estará composta por:
Presidente: director xeral de Emigración.
Vogais: subdirectores xerais de programas sociais e de comunidades galegas.
Secretario: un funcionario da Dirección Xeral de Emigración.
Artigo 8º.-Resolución.
1. As resolucións serán ditadas polo órgano competente, por proposta da comisión avaliadora, e notificadas aos interesados, e deberán ser sempre motivadas.
2. O prazo máximo para notificar será de seis meses, que comezarán a contar desde a data de presentación da solicitude. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
3. As resolucións que se diten neste procedemento esgotan a vía administrativa, e contra elas cabe interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso de resolucións expresas, ou no prazo de tres meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da recepción da correspondente notificación, no caso de resolucións expresas, ou no prazo de seis meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, da xurisdición contencioso-administrativa.
Artigo 9º.-Publicidade da concesión das subvencións.
Unha vez ultimada a concesión de axudas, publicarase no Diario Oficial de Galicia a relación das concedidas con indicación da entidade beneficiaria, contía, país e finalidade do proxecto.
Artigo 10º: Xustificación e pagamento.
1. A acción subvencionada deberá ser executada durante o ano 2005.
2. Previo ao pagamento do importe da subvención concedida, os beneficiarios das axudas deberán remitir á Consellería de Emigración, antes do remate do exercicio orzamentario, a seguinte documentación xustificativa:
a) Informe detallado das actividades efectivamente realizadas en execución da memoria presentada que xustifiquen a subvención concedida.
b) Relación detallada dos gastos realizados con motivo da realización das actividades subvencionadas.
c) Declaración complementaria do conxunto das axudas solicitadas -tanto as aprobadas ou concedidas como as pendentes de resolución-para as mesmas actividades para as que se concedeu a subvención, das distintas administracións públicas competentes ou calquera dos seus organismos, entes ou sociedades.
A documentación presentada polas entidades galegas deberá ser asinada polo responsable da sección xuvenil ou do grupo de mozos que presenten o proxecto, co visto e prace do presidente da entidade, conformada en todo caso pola Consellería de Emigración, axustándose ao establecido no artigo 31 da Lei 38/2003, do 17 de novembro, xeral de subvencións.
Non obstante o anterior, para acadar a maior operatividade deste tipo de axudas poderán acordarse pagamentos parciais ou efectuar anticipos máximos dun 80% dos importes concedidos ata a contía máxima permitida, de acordo co establecido no artigo 29.5º da Lei 3/2003, do 19 de xuño, de cooperación para o desenvolvemento, e no Decreto 287/2000, do 21 de novembro, polo que se desenvolve o disposto nos artigos 78 e 79 do texto refundido da Lei de réxime financeiro e orzamentario de Galicia, suxeitos aos requisitos que na citada normativa se establecen. O resto do importe librarase no momento de completar a xustificación por parte dos beneficiarios do cumprimento da finalidade para a que se concedeu a axuda e demais condicións exixidas nesta orde.
Artigo 11º.-Obrigas dos beneficiarios.
Con carácter xeral, os beneficiarios de axudas e subvencións correspondentes aos programas convocados por esta orde quedan obrigados a:
1. Someterse aos requisitos legais e regulamentarios que recolla a normativa xeral de aplicación ás axudas e subvencións da Xunta de Galicia, así como ás actuacións de comprobación que respecto da xestión de fondos pode efectuar o departamento concedente, ás de control financeiro que realice a Intervención Xeral da Comunidade Autónoma e aos procedementos fiscalizadores do Consello de Contas e do Tribunal de Contas.
2. Se, por calquera motivo, a actuación programada non se puidese realizar, deberase comunicar á Consellería de Emigración, que poderá dispoñer do citado crédito para subvencionar proxectos inicialmente non atendidos ou aumentar a axuda doutros subvencionados parcialmente.
3. As entidades beneficiarias de axudas ou subvencións recollidas nesta orde quedarán obrigadas á difusión do cofinanciamento por parte da Consellería de Emigración nos actos, documentación e publicacións que realicen, por calquera medio, con motivo da actuación subvencionada.
Artigo 12º.-Modificación da resolución de concesión e revogación.
As entidades beneficiarias das axudas quedan obrigadas a lle comunicar á Consellería de Emigración, no momento en que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a execución das accións subvencionadas, podendo a consellería adoptar a resolución de modificación da concesión ou de revogación que corresponda.
Procederá a revogación das axudas e subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 78 da Lei de réxime financeiro e orzamentario de Galicia e no Decreto 287/2000.
Disposicións adicionais
Primeira.-A Consellería de Emigración levará a cabo a función de control, avaliación e seguimento dos programas recollidos nesta orde.
Para realizar as devanditas funcións poderán utilizarse cantos medios estean á disposición da Consellería de Emigración para comprobar os requisitos exixidos nesta orde e demais normas vixentes que resulten de aplicación, para o cal as entidades ás que van dirixidos os programas regulados nesta orde prestarán toda a colaboración que lles sexa requirida.
Segunda.-A Consellería de Emigración poderá requirir en todo momento a documentación, orixinal ou copia compulsada, que se considere necesaria para acreditar mellor o exacto cumprimento das condicións exixidas para as diferentes axudas previstas nesta orde.
Terceira.-O conselleiro de Emigración poderá, no caso de que a natureza e tramitación orzamentaria o permitan, ampliar os prazos sinalados nesta orde mediante resolución, sempre que non se prexudiquen dereitos de terceiros.
Esta ampliación non poderá exceder da metade dos prazos establecidos nesta orde.
Cuarta.-As subvencións previstas nos programas a que se refire a esta orde concederanse con cargo á aplicación orzamentaria 17.02.213-A.480.0. Subvencións dedicadas ao cumprimento da Lei 4/1983. O crédito inicialmente outorgado para estas finalidades é de 250.000 A, sen prexuízo das modificacións que legalmente se poidan efectuar ao longo do exercicio.
A concesión das axudas e subvencións estará sempre condicionada á existencia de crédito adecuado e suficiente na referida aplicación dos orzamentos xerais da Comunidade Autónoma de Galicia para o ano 2005.
As subvencións concedidas ao amparo desta convocatoria son compatibles con calquera outras que lle puidesen ser concedidas para a mesma finalidade. Non obstante, o importe da axuda en ningún caso poderá superar, illadamente ou en concorrencia con subvencións doutras administracións públicas ou doutros entes públicos ou privados, nacionais ou internacionais, o custo da que vai levar a cabo o beneficiario.
Disposicións derradeiras
Primeira.-Autorízase o director xeral de Emigración da Consellería de Emigración para ditar as resolucións que tecnicamente sexan necesarias para o cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de de febreiro de 2005.
Aurelio D. Miras Portugal
Conselleiro de Emigración
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA